太湖一首和姚子張
作者：陳舜俞
朝代：宋

paragraphs: 太湖可漁山可樵，漁樵隠者非一朝。
醉拍溟渤摩穹霄，歌詠周孔追松喬。
故磯人歸今寂寥，秋空浪穩蘭爲橈。
何爲不去走市朝，况無一策陳虞堯。
嗟哉生事垂簞瓢，母齒豁豁群兒齠。
啼寒悲饑如鴟鴞，古人以此嘗折腰。
敢不歡喜祿下僚，滄浪有景直不遼。
西風起時心摇摇，異日掉臂君可招。